ཉོན་མོངས་འཁོར་བ་གཏིང་རེ་ཟབ། དེའི་ཚེ་རྒྱལ་བའི་ཐུགས་རྗེ་ཡིས། ང་ནི་འདྲེན་པའི་སྟོན་པ་འཕྲུལ་བོན་ངར་དྲག་བྱམས་པ་ཡིན། སྟོན་པ་ང་ཡི་བཀའ་ལ་ཉོན། སྔོན་གྱི་བག་
ཆགས་དྲན་པར་གྱིས། མར་མེ་གསལ་བའི་མདངས་ལ་ལྟོས། ཏིང་འཛིན་འོད་ཟེར་རྒྱུད་ལ་ཤོག ། གཟུགས་ཀྱི་བྱང་བུ་འདི་ལ་བསྟིམ། ཐང་ཅིག་ཡུད་ཙམ་འཁོར་བར་གྱིས།
ཉེ་དྲུང་འབྲེལ་བ་འདི་ན་ཡོད། ལྷ་དང་སློབ་དཔོན་འདི་ན་ཡོད། མཆེད་དང་ལྕམ་དྲལ་འདི་ན་ཡོད། གནས་མཆོག་འདི་ནི་རྒྱལ་བའི་ཞིང་། གཡུང་དྲུང་གསང་བའི་གྲལ་ལ་སྡོད།
ལུས་ངག་ཡིད་གསུམ་གུས་པ་བསྐྱེད། འཕྲུལ་ངག་བདེན་པའི་བཀའ་ལ་ཉོན། ན་བཟའ་དྲི་མ་ལུས་ཀྱི་རྟེན། སྨྱུག་རྒོད་ཚིགས་གསུམ་སྲོག་གི་རྟེན། གསལ་བའི་མེ་ལོང་ཡིད་
ཀྱི་རྟེན། རྟེན་གསུམ་རྟེན་ལ་བརྟེན་ཆོས་ལ། དར་ཙམ་བོན་ལ་ཉན་པར་གྱིས། བསྭོ་ཨཱོྃ་ཨ་དུ་ཞི་བ་ལྷན་ནེ་ས་མ་ཡ་ཛ་ཛ། ཞེས་མཚན་གྱི་བྱང་བུ་ལ་བསྟིམས་པར་མཛད་དོ།
དེ་ནས་ཡང་ཚངས་པ་གཙུག་ཕུད་ཀྱིས། བདེ་བར་གཤེགས་པའི་ཀུན་རིག་དཀྱིལ་འཁོར་ལྷ་ཚོགས་རྣམས་ལ། ཁྲུས་གསོལ་བར་མཛད་དེ་ཚིགས་སུ་བཅད་དེ་གསུངས་པ།
མི་འགྱུར་གཡུང་དྲུང་བོན་གྱི་དབྱིངས་དཀྱིལ་ན། ཕོ་བྲང་ཡིད་འོང་ལྷ་ཡི་གཞལ་ཡས་འདིར། དུས་གསུམ་བདེར་གཤེགས་མ་ལུས་འཁོར་དང་བཅས། ཀུན་རིག་རྣམ་སྣང་
དཀྱིལ་འཁོར་ལྷ་ཚོགས་རྣམས། ཡེ་ནས་དྲི་མེད་རྣམ་པར་དག་པ་ལ། གཙང་མའི་ཚན་གྱི་ཁྲུས་གསོལ་མི་འཚལ་ཏེ། བདག་དང་མཐའ་ཡས་སེམས་ཅན་ཐམས་ཅད་ཀྱི།
ཉོན་མོངས་བག་ཆགས་དྲི་མ་དག་བྱའི་ཕྱིར། ནམ་མཁའ་ཡངས་ལ་བབས་པ་མེད་པའི་ཆུ། རྒྱ་མཚོ་གླིང་དགུར་འཁྱིལ་བ་ཡོད་པའི་ཆུ།